Document ID: 32006D0778

KOMMISSIONENS BESLUTNING
af 14. november 2006
om mindstekrav til indsamling af oplysninger i forbindelse med inspektion af produktionssteder, hvor der holdes visse dyr til landbrugsformål
(meddelt under nummer K(2006) 5384)
(EØS-relevant tekst)
(2006/778/EF)
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets direktiv 91/629/EØF af 19. november 1991 om fastsættelse af mindstekrav til beskyttelse af kalve (1), særlig artikel 7, stk. 2,
under henvisning til Rådets direktiv 91/630/EØF af 19. november 1991 om fastsættelse af mindstekrav til beskyttelse af svin (2), særlig artikel 7, stk. 2,
under henvisning til Rådets direktiv 98/58/EF af 20. juli 1998 om beskyttelse af dyr, der holdes til landbrugsformål (3), særlig artikel 6, stk. 3,
under henvisning til Rådets direktiv 1999/74/EF af 19. juli 1999 om mindstekrav til beskyttelse af æglæggende høner (4), særlig artikel 8, stk. 3, og
ud fra følgende betragtninger:
(1)
Ved direktiv 91/629/EØF blev der fastsat mindstekrav med hensyn til beskyttelse af kalve, der holdes indelukket med henblik på avl eller opfedning. Det blev fastsat, at medlemsstaterne skal sørge for, at der under den kompetente myndigheds ansvar føres kontrol for at sikre, at bestemmelserne i nævnte direktiv overholdes.
(2)
Ved direktiv 91/630/EØF blev der fastsat mindstekrav med hensyn til beskyttelse af svin, der holdes indelukket med henblik på avl eller opfedning. Det blev fastsat, at medlemsstaterne skal sørge for, at der under den kompetente myndigheds ansvar føres kontrol for at sikre, at bestemmelserne i nævnte direktiv overholdes.
(3)
Ved direktiv 98/58/EF blev der fastsat mindstekrav med hensyn til beskyttelse af dyr, der holdes til landbrugsformål. Det blev fastsat, at medlemsstaterne skal sørge for, at den kompetente myndighed foretager inspektion med henblik på at sikre, at bestemmelserne i nævnte direktiv overholdes, og at medlemsstaterne skal forelægge Kommissionen rapporter om disse inspektioner.
(4)
I henhold til Kommissionens beslutning 2000/50/EF af 17. december 1999 om mindstekrav til inspektion af bedrifter, hvor der holdes dyr til landbrugsformål (5), skal de rapporter, medlemsstaterne skal forelægge Kommissionen i henhold til direktiv 98/58/EF, omfatte kalve, svin og æglæggende høner. Det er endvidere fastsat, hvilke oplysninger medlemsstaterne skal indsende for hver dyreart og -kategori.
(5)
Inspektion af dyr, der holdes til landbrugsformål, som gennemføres i medlemsstaterne, bør ikke kun omfatte krav, der er fastsat i særskilte retsakter som dem, der vedrører kalve, svin eller æglæggende høner, men også generelle velfærdskrav som fastsat i direktiv 98/58/EF. Medlemsstaternes forpligtelser til at forelægge rapporter for Kommissionen bør derfor omfatte såvel generelle som særlige krav i fællesskabslovgivningen.
(6)
Inspektion af dyr, der holdes til landbrugsformål, som gennemføres i medlemsstaterne, bør også omfatte alle andre opdrættede arter, der hører under anvendelsesområdet for direktiv 98/58/EF. Medlemsstaternes forpligtelser til at forelægge rapporter for Kommissionen bør derfor udvides i overensstemmelse hermed.
(7)
Ved direktiv 1999/74/EF er der fastsat mindstekrav med hesyn til beskyttelse af æglæggende høner. Det blev fastsat, at medlemsstaterne skal sørge for, at den kompetente myndighed foretager inspektion med henblik på at sikre, at bestemmelserne i nævnte direktiv overholdes.
(8)
Erfaringerne fra direktiv 91/629/EØF, 91/630/EØF, 98/58/EF og 1999/74/EF viser forskelle mellem medlemsstaterne indbyrdes med hensyn til planlægning, gennemførelse, registrering og rapportering vedrørende inspektioner, som den kompetente myndighed har foretaget i henhold til nævnte direktiver.
(9)
Indsamling af data om dyrevelfærdsinspektioner er af afgørende betydning for, at Fællesskabet kan evaluere virkningerne af sin politik på området. Dertil kommer, at det er vigtigt, at dyrevelfærdsbestemmelserne anvendes ensartet, navnlig fordi bestemmelserne kan påvirke visse landbrugsaktiviteters konkurrenceevne. Det er derfor nødvendigt at opdatere mindstekravene med hensyn til inspektion af produktionssteder, hvor der holdes dyr til landbrugsformål.
(10)
I henhold til afsnit V i Europa-Parlamentets og Rådets forordning (EF) nr. 882/2004 af 29. april 2004 om offentlig kontrol med henblik på verifikation af, at foderstof- og fødevarelovgivningen samt dyresundheds- og dyrevelfærdsbestemmelserne overholdes (6), skal der udarbejdes kontrolplaner, herunder årsrapporter. Medlemsstaternes nuværende rapporteringsforpligtelser i henhold til beslutning 2000/50/EF bør bringes i overensstemmelse med nævnte forordning med hensyn til frekvens og frist for forelæggelse for Kommissionen.
(11)
Dyrevelfærdsforholdene påvirkes af produktionsmetoderne. Derfor udgjorde produktionsmetoder et gavnligt grundlag for indsamling af oplysninger. Hvad angår æglæggende høner bør der især henvises til Kommissionens forordning (EF) nr. 2295/2003 af 23. december 2003 om gennemførelsesbestemmelser til Rådets forordning (EØF) nr. 1907/90 om handelsnormer for æg (7), da den indeholder supplerende krav til alternative systemer.
(12)
Det eksisterende system for indsamling og analyse af oplysninger fra medlemsstaterne indebærer en administrativ byrde for såvel Kommissionen som medlemsstaterne. Det skaber også risici for, at data ændres. Det er derfor nødvendigt at gennemføre en feasibilityundersøgelse vedrørende et moderne informationssystem på fællesskabsplan med henblik på at forbedre og lette indsamling og analyse af de data, der kræves i denne forbindelse.
(13)
Beslutning 2000/50/EF bør derfor ophæves og erstattes af nærværende beslutning.
(14)
Foranstaltningerne i denne beslutning er i overensstemmelse med udtalelse fra Den Stående Komité for Fødevarekæden og Dyresundhed -
VEDTAGET FØLGENDE BESLUTNING:
Artikel 1
Formål
Ved denne beslutning fastsættes der bestemmelser om harmonisering af:
a)
indsamling af oplysninger under inspektioner foretaget af den kompetente myndighed i henhold til direktiv 91/629/EØF, 91/630/EØF, 98/58/EF og 1999/74/EF
b)
indberetning af sådanne oplysninger til Kommissionen.
Artikel 2
Definitioner
I denne beslutning anvendes definitionerne i de direktiver, der er nævnt i artikel 1, litra a).
Endvidere forstås ved:
a)
»inspektion«: en kontrol foretaget af den kompetente myndighed på et produktionssted, hvor der holdes dyr på kontroltidspunktet som omhandlet i et af de direktiver, der er nævnt i artikel 1, litra a)
b)
»manglende overholdelse af reglerne«: manglende overholdelse af et af de direktiver, der er nævnt i artikel 1, litra a), som:
i)
er konstateret af den kompetente myndighed under en inspektion
ii)
den pågældende myndighed ved en officiel skrivelse har meddelt ejeren af eller den tilsynsførende for de dyr, der holdes på det pågældende produktionssted.
Artikel 3
Oplysninger, der skal indsamles og registreres under hver inspektion
Under hver inspektion indsamler og registrerer den kompetente myndighed i skriftlig eller elektronisk form følgende oplysninger:
a)
dato og identifikation af produktionsstedet
b)
kategorier af produktionsmetoder og de tilsvarende bestemmelser i fællesskabslovgivningen, jf. bilag I
c)
kategorier af manglende overholdelse af reglerne og de tilsvarende bestemmelser i fællesskabslovgivningen, jf. bilag II
d)
de administrative kategorier af manglende overholdelse af reglerne og de foranstaltninger, den kompetente myndighed har truffet, jf. bilag III.
Artikel 4
Mindstekrav til kontrol og registrering i forbindelse med inspektioner foretaget i henhold til direktiv 91/629/EØF
Under hver inspektion, der foretages i henhold til direktiv 91/629/EØF, kontrollerer den kompetente myndighed mindst fem af de kategorier, der er nævnt i kapitel I i bilag II til denne beslutning og de tilsvarende bestemmelser i direktiv 91/629/EØF, jf. nævnte kapitel. Den kompetente myndighed registrerer alle konstaterede tilfælde af manglende overholdelse af reglerne.
Artikel 5
Mindstekrav til kontrol og registrering i forbindelse med inspektioner foretaget i henhold til direktiv 91/630/EØF
Under hver inspektion, der foretages i henhold til direktiv 91/630/EØF, kontrollerer den kompetente myndighed mindst fire af de kategorier, der er nævnt i kapitel II i bilag II til denne beslutning og de tilsvarende bestemmelser i direktiv 91/630/EØF, jf. nævnte kapitel. Den kompetente myndighed registrerer alle konstaterede tilfælde af manglende overholdelse af reglerne.
Artikel 6
Mindstekrav til kontrol og registrering i forbindelse med inspektioner foretaget i henhold til direktiv 98/58/EF
Under hver inspektion, der foretages i henhold til direktiv 98/58/EF, kontrollerer den kompetente myndighed mindst fem af de kategorier, der er nævnt i kapitel III i bilag II til denne beslutning og de tilsvarende bestemmelser i direktiv 98/58/EF, jf. nævnte kapitel. Den kompetente myndighed registrerer alle konstaterede tilfælde af manglende overholdelse af reglerne.
Artikel 7
Mindstekrav til kontrol og registrering i forbindelse med inspektioner foretaget i henhold til direktiv 1999/74/EF
Under hver inspektion, der foretages i henhold til direktiv 1999/74/EF, kontrollerer den kompetente myndighed mindst tre af de kategorier, der er nævnt i kapitel IV i bilag II til denne beslutning og de tilsvarende bestemmelser i direktiv 1999/74/EF, jf. nævnte kapitel. Den kompetente myndighed registrerer alle konstaterede tilfælde af manglende overholdelse af reglerne.
Artikel 8
Rapporter
1. Senest den 30. juni 2009 og derefter hvert år senest den 30. juni forelægger medlemsstaterne ad elektronisk vej Kommissionen en rapport om de oplysninger, der er indsamlet og registreret i henhold til denne beslutning under inspektioner foretaget i det foregående kalenderår.
2. Rapporten omhandlet i stk. 1 skal:
a)
indeholde de oplysninger, der er omhandlet i bilag IV
b)
ledsages af en analyse af de mest alvorlige tilfælde af manglende overholdelse af reglerne og en national handlingsplan for forebyggelse og reduktion af forekomsten af sådanne tilfælde i de efterfølgende år.
Artikel 9
Ophævelse
Beslutning 2000/50/EF ophæves.
Artikel 10
Anvendelse
Denne beslutning anvendes fra den 1. januar 2008.
Artikel 11
Adressater
Denne beslutning er rettet til medlemsstaterne.
Udfærdiget i Bruxelles, den 14. november 2006.

Labels: 7
12
20
6